./data/phi0914/phi00126/phi0914.phi00126.perseus-lat2.xml
Titus Livius (Livy)
nam Romanis et in provinciis, hinc in Hispania adversae res, hinc       prosperae in Sicilia luctum et laetitiam miscuerant;  et in Italia cum Tarentum amissum damno et dolori, tum arx cum       praesidio retenta praeter spem gaudio fuit;  et       terrorem subitum pavoremque urbis Romae obsessae et oppugnatae Capua post dies       paucos capta in laetitiam vertit  transmarinae quoque res quadam vice  pensatae:       Philippus hostis tempore haud satis  opportune factus, Aetoli novi adsciti       socii Attalusque Asiae rex, iam velut  despondente fortuna Romanis imperium orientis  Carthaginienses quoque Capuae amissae Tarentum captum aequabant, et       ut ad moenia urbis Romanae nullo prohibente se pervenisse in gloria ponebant,       ita pigebat inriti incepti,  pudebatque adeo       se spretos ut sedentibus ipsis ad Romana moenia alia porta exercitus Romanus in       Hispaniam duceretur  ipsae quoque Hispaniae quo propius spem venerant tantis duobus       ducibus exercitibusque caesis debellatum ibi ac pulsos inde Romanos esse, eo       plus ab L  Marcio, tumultuario duce, ad vanum et inritum victoriam redactam esse       indignationis praebebant  ita aequante fortuna suspensa omnia utrisque  erant, integra spe, integro metu, velut illo tempore primum bellum       inciperent